Отново е есен. Време, в което си вземаме сбогом с лястовичките и щъркелите, които отлитат на юг в търсене на по-топли земи. Време, което ни завладява с невероятни багри и плодородие. Време, в което всички малки момченца и момиченца се събират отново в любимата детска градина за игри и забавления. И така. . . през един топъл, есенен ден децата от ДГ Славейче" се отправиха на разходка в зоопарка. Това е любимо място за малки и големи, където всеки може да разгледа къщичките на животните и да чуе интересни и любопитни неща за начина на живот на горските обитатели. Децата носиха моркови за зайчетата, ябълки за кончетата и мечките, хляб за козлетата и петленцата. Животните бяха сити и доволни от изненадите. На слънчевата поляна се събраха всички заедно и запяха весели есенни песнички, играха се забавни игри. Не закъсня и другата изненада - пикник на тревата. Децата се почерпиха с вкусни храни, разказваха се смешни истории и детския смях ехтеше навсякъде. Но, ето че дойде време за тръгване. Малко с тъга, но с надежда, че когато дойде пролетта отново ще се завърнем в това чудно кътче на нашия роден град. А до тогава ще живеем със спомените за тази прекрасна есенна разходка.